प्राचीन समय में कालप्रिया के नाम से प्रसिद्द नगरी वर्तमान में कालपी के नाम से जानी जाती है। किंवदंतियों के आधार पर कालपी नगर चौथी शताब्दी में वसुदेव द्वारा बसाया गया था। बुन्देलखण्ड के जनपद जालौन की तहसील कालपी अपने में ऐतिहासिकता को संजोये हुए है। महाभारत के रचयिता वेद व्यास की जन्मस्थली के रूप में प्रसिद्धि प्राप्त होने के साथ-साथ इसकी अपनी राजनैतिक-ऐतिहासिक गाथा है। कालपी ऐतिहासिक नगर है जहाँ पुराने समय से लगातार राजनीतिक उथल-पुथल होती रही है। सन् 1196 ई० में यह नगर कुतुबुद्दीन के आधिपत्य में आया। सन् 1527 ई० में जौनपुर और बिहार दोनों पर विजय प्राप्त कर लेने के बाद बाबर ने कालपी पर अधिकार कर लिया। हुमायूँ ने कालपी को अपने अधिकार में सन् 1540 ई० तक रखा। अकबर के समय में कालपी सरकार का मुख्यालय रहा। बाद में मराठों ने इस नगर को राज्य के मुख्यालय का रूप दिया। मई, सन् 1858 ई० में झाँसी की रानी के नेतृत्व में यहाँ भयंकर युद्ध हुआ जिसमें राव साहब और बाँदा के नवाब का पूरा सहयोग था। कहते हैं कि अकबर के प्रसिद्ध दरबारी बीरबल भी कालपी के ही थे। अपनी इस ऐतिहासिकता के साथ-साथ कालपी में मनमोहक ऐतिहासिक, धार्मिक दर्शनीय स्थल भी बने हुए हैं, जो कालपी की गौरवगाथा स्वयं सुनाते हैं। यहाँ बहती यमुना नदी के किनारे सूर्य मंदिर अपनी आभा को चहुँ ओर प्रकीर्णित कर रहा है। व्यास मठ, चौरासी गुम्बज के साथ-साथ कालपी नगर में स्थित लंका मीनार अपने आपमें अद्भुत है।